Ha основу члана 18. став 2. Закона о електронском документу, електронској идентификацији и услугама од поверења у електронском пословању („Службени гласник PC”, бр. 94/17 и 52/21) и члана 42. став 1. Закона о Влади („Службени гласник PC”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

**У Р Е Д Б У**

**о изменама и допунама Уредбе о ближем уређењу услова које морају да испуне шеме електронске идентификације за одређене нивое поузданости**

Члан 1.

У Уредби о ближем уређењу услова које морају да испуне шеме електронске идентификације за одређене нивое поузданости („Службени гласник PC”, број 60/18), после члана 3. додају се назив изнад члана и члан 3а, који гласе:

„**Јавне исправе на основу којих се врши провера идентитета за издавање средства електронске идентификације**

Члан 3а

Јавне исправе на основу којих се врши провера идентитета за издавање средства електронске идентификације су:

1) за држављане Републике Србије:

(1) лична карта или

(2) путна исправа.

2) за стране држављане:

(1) страна путна исправа или

(2) страна исправа која може да се користи за улазак у Републику Србију или

(3) дозвола за привремени боравак или

(4) дозвола за привремени боравак и рад странца или

(5) лична карта за странце или

(6) путна исправа за избеглице или

(7) лична карта за лице којем је одобрено право на азил или привремена заштита.

Провера идентитета страних држављана може да се врши и на основу других идентификационих докумената издатих од стране надлежних органа Републике Србије уз обавезно физичко присуство у случају провере идентитета за издавање средства електронске идентификације средњег и високог нивоа поузданости.

Провера идентитета страних држављана на основу стране исправе из става 1. тачка 2) подтачка (2) овог члана може да се врши у случају да техничке карактеристике документа испуњавају неопходне услове у складу са прописима и националним и међународним стандардима.

Провера идентитета страних држављана на основу исправе из става 1. тачка 2) подтачка (7) може се вршити само за издавање средства електронске идентификације основног нивоа поузданости уз обавезно физичко присуство лица.”

Члан 2.

У члану 4. став 1. тачка 1) мења се и гласи:

„1) исправе у складу са чланом 3а ове уредбе путем видео идентификације на даљину или другим електронским путем;”.

Став 3. мења се и гласи:

„Доказ из става 2. овог члана подносилац захтева доставља пружаоцу услуге електронским путем.”.

Члан 3.

У члану 5. став 1. тачка 1) мења се и гласи:

„1) исправе у складу са чланом 3а ове уредбе уз физичко присуство подносиоца захтева или путем видео идентификације на даљину”.

Став 3. мења се и гласи:

„Уколико се провера идентитета подносиоца врши на основу документа из члана 3а став 1. тач. 1) и 2) подтач. (3)−(7) ове уредбе путем видео идентификације на даљину пружалац електронске идентификације мора да изврши проверу валидности документа и тачност података из документа код органа надлежног за издавање документа у складу са законом којим се уређују евиденције и обрада података у области унутрашњих послова.”

Став 4. брише се.

Члан 4.

У члану 6. став 1. тачка 1) мења се и гласи:

„1) исправе у складу са чланом 3а ове уредбе уз физичко присуство подносиоца захтева;”.

Ст. 3. и 4. бришу се.

Члан 5.

После члана 6. додају се назив изнад члана и члан 6а, који гласе:

**„Провера идентитета за издавање средства електронске идентификације основног нивоа поузданости коришћењем видео идентификације на даљину**

Члан 6а

Пружалац услуге у поступку провере идентитета корисника за издавање средства основног нивоа поузданости коришћењем видео идентификације дужан је да предузме следеће мере:

1) користи платформу за видео идентификацију која испуњава услове у складу са овим прописом и одговарајућим националним и међународним стандардима у овој области;

2) испуни техничке и безбедносне услове који обезбеђују поверење у поступак провере идентитета;

3) поступа у складу са прописима који уређују заштиту података од личности;

4) приликом провере исправе, у поступку видео идентификације, обезбеди да корисник очита исправу којом се доказује идентитет и податке о очитавању аутоматски проследи електронским путем;

5) обезбеди могућност провере елемената исправе којима се доказује идентитет (заштитних елемената);

6) обезбеди да се прибављени докази у поступку идентификације чувају у року прописаним законом;

7) прекине поступак у случају да се не може утврдити аутентичност исправе или идентитет корисника на начин који је прописан овом уредбом.”

Члан 6.

После члана 6а додају се назив и члан 6б, који гласе:

„**Провера идентитета за издавање средства електронске идентификације средњег нивоа поузданости коришћењем видео идентификације на даљину**

Члан 6б

Пружалац услуге у поступку провере идентитета корисника за издавање средства средњег нивоа поузданости коришћењем видео идентификације дужан је да предузме мере прописане чланом 6а ове уредбе, и да, поред тога, испуни додатне услове:

1) обезбеди техничко решење које омогућује пренос слике, односно слике и звука уз висок ниво квалитета преноса слике, односно слике и звука у реалном времену и без прекида;

2) обезбеди унапређене безбедносне услове за спровођење поступка видео идентификације, а посебно да примени мере које са значајним поуздањем обезбеђују:

(1) потпуно шифровање комуникације између пружаоца услуге и корисника (енг. end-to-end encryption) y складу са савременим технолошким решењима и препорукама за остваривање безбедне комуникације,

(2) софтверски код рачунарског софтвера свих техничких решења који мора бити заштићен од нежељеног приступа и измена, односно примена мера заштите као што су контрола приступа, дигитални потпис, енкрипција и др,

(3) заштиту интегритета података које рачунарски софтвер чува локално и приступ подацима који је омогућен искључиво за лица са дозволом за приступ,

3) обезбеди очитавање исправа којима се доказује идентитет посредством платформе за видео идентификацију, очитавањем документа посредством одговарајућег средства за електронско очитавање података или путем аутоматског очитавања података исправе путем камере корисничког уређаја;

4) обезбеди адекватне кадровске капацитете за спровођење поступка видео идентификације за издавање средства средњег нивоа поузданости;

5) донесе интерна акта којима се уређују мере за смањење ризика од преваре у поступку провере идентитета;

6) периодично, а најмање једном годишње, тестира мере заштите (тестови рањивости и сл.) и сачињава извештаје о спроведеним тестовима и предузетим мерама за отклањање рањивости;

7) по потреби захтева додатне радње од стране корисника у циљу значајнијег степена поверења у поступак провере идентитета;

8) користи једнократну лозинку (one time password - ОТР) односно токен чије важење је временски ограничено и која се кориснику доставља путем комуникационог канала који ће се користити за аутентикацију приликом пружања услуге.

Члан 7.

Члан 7. брише се.

Члан 8.

У члану 9. став 4. мења се и гласи:

„У случају обнове или замене средства електронске идентификације, потребно је извршити поновно доказивање и проверу идентитета на начин предвиђен чл. 3а-6б ове уредбе.”

Члан 9.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-7478/2024-1

У Београду, 8. августа 2024. године

В Л А Д А

|  |  |
| --- | --- |
|  | ПРЕДСЕДНИК  Милош Вучевић, с.р. |